
VILNIAUS SANTARIŠKIŲ KONSULTACINIO-MOKYMO

CENTRO NUOTOLINIO MOKYMOSI TVARKOS APRAŠAS

I. BENDROSIOS NUOSTATOS

1. Nuotolinio mokymosi tvarkos aprašas (toliau – Tvarkos aprašas) reglamentuoja nuotolinio mokymosi organizavimo pagal priešmokyklinio, pradinio, pagrindinio ir vidurinio ugdymo programas tvarką.

2. Tvarkoje vartojamos sąvokos:

Nuotolinis mokymasis – tai mokymosi forma, kai mokinys nepalaiko betarpiško kontakto su mokytoju. Bendravimas ir bendradarbiavimas vyksta informacinių komunikacinių technologijų (IKT) priemonėmis virtualioje mokymosi aplinkoje.

Virtuali mokymosi aplinka – tai kompiuterių tinklais ir kitomis IKT pagrįsta informacinė ugdymo sistema, kurioje vyksta mokymosi procesas ir mokinių bei mokytojų sąveika, yra galimybės kurti ir naudoti įvairius mokymosi scenarijus ir metodus.

Grynasis nuotolinis mokymas(is) – tai nuotolinio mokymosi būdas, kai mokinys ir mokytojas bendrauja ir bendradarbiauja tik IKT priemonėmis.

Nuotolinio mokymosi medžiagos rinkinys – mokinio vadovas, padedantis išmokti kursą (ar jo dalį, temą), sudarytas iš metodinių nuorodų ir mokomosios medžiagos.

3. Nuotolinio mokymosi organizavimo sąlygos:

3.1. Vadovaujantis Švietimo, mokslo ir sporto ministro 2020 m. kovo 16 d. įsakymu Nr. V-372 „Dėl rekomendacijų dėl ugdymo proceso organizavimo nuotoliniu būdu patvirtinimo“, visi mokyklinio amžiaus vaikai, besigydantys Santaros klinikose, karantino metu bus mokomi nuotoliniu būdu.

3.2. Nuotolinio mokymosi forma gali būti organizuojamas visų dalykų mokymas.

3.3. Nuotolinis mokymasis organizuojamas pasitelkus įvairias IK technologijas: elektroninį paštą, SKYPE, VIBER ir kitus ryšio tinklus, MOODLE virtualią aplinką, mokymosi svetainę www.emokykla.lt ir kt.

3.4. Nuotolinio mokymosi sąlygos ir turinys (mokymosi nuotoliniu būdu laikas, užduočių apimtis pagal teminį planą, atlikimas, individuali mokymosi veikla virtualioje mokymosi aplinkoje, konsultacijų ir atsiskaitymų datos, vertinimas ir kt.) gali būti keičiamos Nuotolinio mokymosi organizavimo grupės sprendimu.

II. NUOTOLINIO MOKYMOSI ORGANIZAVIMAS: GIMNAZIJOS VADOVŲ VEIKLA

4. Ligoninėje besigydantys mokiniai supažindinami su nuotolinio mokymosi galimybėmis ir tvarka.
5. Sprendimą dėl nuotolinio mokymosi organizavimo priima Centro direktorius.

6. Nuotolinį mokymąsi koordinuoja direktoriaus pavaduotojai ugdymui kartu su skyrių kuratoriais ir mokytojais.

III. NUOTOLINIO MOKYMOSI ORGANIZAVIMAS: MOKYTOJŲ VEIKLA

7. Visų dalykų mokytojai mokiniams pagal individualius jų poreikius parengia mokomąją medžiagą, skirtą mokytis nuotoliniu būdu.
8. Pateikdami mokiniams nuotolinio mokymosi medžiagą, mokytojai aptaria savo dalyko mokymosi ypatumus, atsiskaitymo bei vertinimo laiką ir būdus.

9. Esant rimtam pagrindimui ir poreikiui mokytojas gali skirti papildomas konsultacijas, atidėti užduočių atlikimo terminą ilgesniam laikui.

IV. BAIGIAMOSIOS NUOSTATOS

10. Direktoriaus pavaduotojai ugdymui stebi Nuotolinio mokymosi tvarkos aprašo įgyvendinimą, koregavimo poreikį, mokymosi sąlygų ir turinio atitikimą mokinių poreikius, iškilus būtinybei, inicijuoja mokymosi organizavimo pakeitimus.

